Komisijos Reglamentas (EEB) Nr. 3746/91
1991 m. gruodžio 18 d.
ketvirtą kartą iš dalies keičiantis Reglamentą (EEB) Nr. 2159/89, nustatantį išsamias Tarybos reglamento (EEB) Nr. 1035/72 IIa antraštinėje dalyje numatytų konkrečių priemonių riešutams ir saldžiavaisio pupmedžio vaisiams taikymo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1972 m. gegužės 18 d. Tarybos reglamentą (EEB) Nr. 1035/72 dėl bendro vaisių ir daržovių rinkos organizavimo [1] su paskutiniais pakeitimais, padarytais Reglamentu (EEB) Nr. 1623/91 [2], ypač į jo 14g straipsnį,
atsižvelgdama į 1991 m. liepos 15 d. Tarybos reglamentą (EEB) Nr. 2145/91, iš dalies pakeičiantį Reglamentą (EEB) Nr. 790/89 dėl riešutų ir saldžiavaisio pupmedžio vaisių kokybės ir prekybos gerinimui skirtos pagalbos maksimalios sumos [3], ypač į jo 2 straipsnį,
kadangi 1989 m. kovo 20 d. Tarybos reglamento (EEB) Nr. 790/89, nustatančio papildomos vienodo dydžio pagalbos gamintojų organizacijoms steigti normą ir riešutų bei saldžiavaisio pupmedžio vaisių kokybės ir prekybos gerinimui skirtos pagalbos maksimalią sumą [4], 2 straipsnyje numatyta, kad maksimali pagalbos suma už hektarą per metus už išrovimą su atsodinimu ir (arba) veislių pakeitimą būtų didesnė nei už kitus darbus, todėl maksimalios pagalbos už išrovimą sumos turi būti padidintos; kadangi tam tikslui reikėtų iš dalies pakeisti 1989 m. liepos 18 d. Komisijos reglamentą (EEB) Nr. 2159/89, nustatantį išsamias Tarybos reglamento (EEB) Nr. 1035/72 IIa antraštinėje dalyje numatytų konkrečių priemonių riešutams ir saldžiavaisio pupmedžio vaisiams taikymo taisykles [5], su paskutiniais pakeitimais, padarytais Reglamentu (EEB) Nr. 2286/91 [6];
kadangi šios naujos nuostatos tam tikromis sąlygomis taikytinos planams, patvirtintiems iki įsigaliojant Reglamentui (EEB) Nr. 2145/91, t. y. iki 1991 m. liepos 23 d.; kadangi, siekiant užtikrinti gerą administracinę praktiką, būtina iki tam tikro termino pateikti prašymus šiam tikslui suderinti arba patikslinti planus;
kadangi nauja maksimali 475 ekiu už hektarą per metus pagalbos už išrovimą suma turi būti skiriama penkerių metų laikotarpiui; kadangi, nors iki 1991 m. liepos 23 d. patvirtintiems planams tas laikotarpis prasidės 1993 m. rugsėjo 1 d., reikėtų nurodyti, kad maksimalus plotas, už kurį suteikiama pagalba, plano taikymo laikotarpiu neturi būti didinamas;
kadangi šiame reglamente numatytos priemonės atitinka Vaisių ir daržovių verslo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2159/89 iš dalies keičiamas taip:
1. 8 straipsnis papildomas šia dalimi:
"1a. Prašymai pakeisti iki 1991 m. liepos 23 d. patvirtintus kokybės ir prekybos gerinimo planus valstybės narės kompetentingai institucijai pateikiami ne vėliau kaip 1992 m. gruodžio 31 d.
Reglamento (EEB) Nr. 790/89 2 straipsnio 1 dalyje nurodytos pagalbos suteikimo šiems planams penkerių metų laikotarpis prasideda 1993 m. rugsėjo 1 d. Tačiau plotai, kuriuose veiksmai atliekami nuo pirminio plano patvirtinimo dienos, neturi sudaryti daugiau kaip 40 % bendro sodų ploto."
2. IV priedas pakeičiamas šio reglamento priedu.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1991 m. gruodžio 18 d.